KIRJALLINEN KYSYMYS E-2608/02 esittäjä(t): Rosa Miguélez Ramos (PSE) komissiolle. Marokon mielivaltaisesti pysäyttämät yhteisön kalastusalukset.



Virallinen lehti nro 110 E , 08/05/2003 s. 0074 - 0074



KIRJALLINEN KYSYMYS E-2608/02 esittäjä(t): Rosa Miguélez Ramos (PSE) komissiolle (18. syyskuuta 2002) Aihe: Marokon mielivaltaisesti pysäyttämät yhteisön kalastusalukset Marokon partioalukset pysäyttävät liian usein mielivaltaisesti yhteisön kalastusaluksia, jotka kalastavat Marokon 200 meripeninkulman yksinomaisen talousvyöhykkeen ulkopuolella tai jotka palaavat Mauritanian kalastusalueelta. Marraskuusta 2001 lähtien Marokon partioalukset ovat pysäyttäneet mielivaltaisesti kuusi luvallisesti Mauritanian alueella kalastanutta espanjalaista alusta (Chomanuel, Lameiro I, Sudoeste, Nuevo María Lourdes, Villa de Agüimes ja Viduido) niiden ollessa matkalla satamaan. Kaikki tämä on vastoin kansainvälistä merioikeusyleissopimusta, jonka 87 artiklassa määritellään periaate vapaasta pääsystä avomerialueille ja 56 artiklassa yksinomaisten talousvyöhykkeiden kautta tapahtuva merenkulku. Syyskuun 1. päivänä 2002 Marokon partioalukset pysäyttivät yhteisön mustekala-aluksen Viduidon, kun se oli palaamassa satamaan Las Palmasiin oltuaan kalastamassa Mauritanian kalastusalueella Mauritanian ja Euroopan unionin tekemän kalastussopimuksen nojalla. Viduido on tällä hetkellä pidätettynä Dakhlan (entinen Villa Cisneros Länsi-Saharassa) satamassa. Marokon syytökset Viduidon harjoittamasta laittomasta kalastuksesta tuntuvat perusteettomilta, ja kaikki viittaa siihen, että alus on kostotoimenpiteiden uhri. Partioalusten miehistöt tai vastuussa olevat sotilashenkilöt satamissa, joihin alukset ohjataan, monesti kiristävät alueella työskenteleviä yhteisön kalastusaluksia. Alusten omistajien on lisäksi maksettava huomattava sakko estääkseen aluksensa joutumasta kuukausiksi kyseisiin satamiin odottamaan oikeudenkäyntiä. On sopimatonta, että Mauritanian kalastusalueen kalastuslupamaksujen ohella (kalastussopimuksessa määriteltyjä kalastusmahdollisuuksia koskevan yhteisön maksun lisäksi) alusten omistajien on maksettava vielä lupamaksuja Marokolle. Mihin Marokkoa koskeviin toimenpiteisiin komissio on ryhtynyt tai aikoo ryhtyä, jotta yhteisön ja Mauritanian tekemän kalastussopimuksen nojalla kalastaviin yhteisön kalastusaluksiin kohdistuva häirintä loppuu? Mitä toimia komissio on toteuttamassa varmistaakseen yhteisön kalastuslaivaston mahdollisuudet kalastaa avomerellä Marokon partioalusten häiritsemättä? Onko komissio aikonut pyytää merioikeustuomioistuinta puuttumaan asiaan, jotta varmistettaisiin toimintamahdollisuudet yhteisön kalastusaluksille, jotka kalastavat Mauritanian kalastusalueeseen liittyvällä luvalla yhteisön allekirjoittaman kansainvälisen sopimuksen nojalla? Onko komissio tehnyt Marokon hallitukselle valituksen edellä mainituista rikkomuksista? Franz Fischlerin komission puolesta antamayhteinen vastauskirjallisiin kysymyksiin E-2608/02 ja E-2612/02 (25. lokakuuta 2002) Espanjalaisten alusten pysäyttäminen on asia, joka ei kuulu yhteisöjen toimivaltaan ja joka on ratkaistava kahdenvälisissä puitteissa. Komissio kannattaa vuoropuheluun perustuvaa ratkaisua. Komissio on tiedustellut asiasta Marokon viranomaisilta, jotka ovat vakuuttaneet jatkavansa läheisiä yhteyksiä espanjalaisten vastaavien elinten kanssa yksittäisten tapausten käsittelemiseksi mahdollisimman pikaisesti ja kitkattomasti. Komissio on tyytyväinen siihen, että asia on nyt ratkaistu ja kyseinen alus on vapautettu.